জাতীয় সংসদের ২৯, গাইবান্ধা-১ (সুন্দরগঞ্জ) আসনে আগামী ২২ মার্চ অনুষ্ঠেয় উপনির্বাচন অবাধ নিরপেক্ষ এবং সুষ্ঠুভাবে সম্পন্ন হবে। ভোটাররা যাতে অবাধে এবং নির্বিঘ্নে ভোটাধিকার প্রয়োগ করতে পারে সে ব্যাপারে নির্বাচন কমিশন প্রয়োজনীয় সব পদেক্ষপ গ্রহণ করেছে। এ কথা বলেছেন প্রধান নির্বাচন কমিশনার কে এম নুরুল হুদা। গাইবান্ধা-১ আসনের উপনির্বাচন উপলক্ষে গতকাল বুধবার গাইবান্ধা জেলা প্রশাসকের সম্মেলন কক্ষে জেলা ও উপজেলা পর্যায়ের নির্বাচনী কর্মকর্তা, আইন-শৃঙ্খলা রক্ষাকারী বাহিনীর কর্মকর্তা এবং প্রার্থীদের সঙ্গে আইন-শৃঙ্খলাবিষয়ক এক সভায় দেওয়া বক্তব্যে তিনি এ কথা বলেন।